## Odluka Ustavnog suda Republike Hrvatske broj: U-IIIA-4676/2008 od 1. travnja 2009.

### NN 51/2009 (27.4.2009.), Odluka Ustavnog suda Republike Hrvatske broj: U-IIIA-4676/2008 od 1. travnja 2009.

51 27.04.2009 Odluka Ustavnog suda Republike Hrvatske broj: U-IIIA-4676/2008 od 1. travnja 2009.

USTAVNI SUD REPUBLIKE HRVATSKE

1204

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Snježana Bagić, Mario Kos, Davor Krapac, Duška Šarin i Nevenka Šernhorst, članovi Vijeća, u postupku koji je pokrenuo NLB I.F. AG d.d. iz Z., kojeg zastupa D. Š., odvjetnik u V., na sjednici održanoj 1. travnja 2009. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Revt 54/08 (ranije predmet Visokog trgovačkog suda Republike Hrvatske broj: Pž-696/04 i Trgovačkog suda u Osijeku broj: P-527/03) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst) podnositelju, NLB I.F. AG d.d. iz Z., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine«, broj 41/01. – pročišćeni tekst) u iznosu od 9.500,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj ustavne tužbe je, na temelju članka 63. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst, u daljnjem tekstu: Ustavni zakon), 30. listopada 2008. podnio ustavnu tužbu radi duljine parničnog postupka koji se u povodu revizije podnositelja vodi pred Vrhovnim sudom Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 27. svibnja 2003. pred Trgovačkim sudom u Osijeku tužbom podnositelja protiv tuženih, G. d.o.o. u stečaju, Ž. i S. d.d., Ž., radi pobijanja pravnih radnji i isplate.

U razdoblju od 27. svibnja 2003. do 12. studenoga 2003. prvostupanjski je sud održao nekoliko ročišta za glavnu raspravu (30. lipnja, 17. rujna i zaključno ročište 12. studenoga).

Dana 12. studenoga 2003. Trgovački sud u Osijeku donosi rješenje broj: P-527/03-14, kojim se tužba tužitelja (podnositelja ustavne tužbe u ustavnosudskom postupku) odbacuje kao nedopuštena.

Dana 5. siječnja 2004. podnositelj ulaže žalbu na navedeno rješenje Trgovačkog suda u Osijeku.

Dana 11. srpnja 2007. Visoki trgovački sud Republike Hrvatske donosi rješenje broj: Pž-696/04-3, kojim se odbija podnositeljeva žalba kao neosnovana i potvrđuje rješenje prvostupanjskog suda. Rješenje drugostupanjskog suda je otpremljeno 5. studenoga 2007., a podnositelj ga je zaprimio 9. studenoga 2007.

Podnositelj 11. prosinca 2007. podnosi reviziju Vrhovnom sudu Republike Hrvatske protiv navedenog rješenja. U trenutku podnošenja ustavne tužbe Ustavnom sudu Republike Hrvatske, 30. listopada 2008., predmet se još vodi kod Vrhovnog suda povodom revizije.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 27. svibnja 2003. pred Trgovačkim sudom u Osijeku tužbom podnositelja.

U trenutku podnošenja ustavne tužbe postupak se u povodu revizije podnositelja, podnesene protiv drugostupanjskog rješenja, vodio pred Vrhovnim sudom Republike Hrvatske.

Slijedom navedenog, Ustavni sud utvrđuje da je postupak do trenutka donošenja odluke Ustavnog suda ukupno trajao pet (5) godina, deset (10) mjeseci i četiri (4) dana.

4.2. POSTUPANJE NADLEŽNOG SUDA

Ustavni sud je utvrdio da su u razmatranom razdoblju donijete prvostupanjska i drugostupanjska presuda. Trgovački sud u Zagrebu je u relativno kratkom vremenu odlučio o tužbenom zahtjevu i u roku od šest mjeseci od podnošenja tužbe donio rješenje. Visoki trgovački sud Republike Hrvatske odlučivao je povodom žalbe podnositelja od 5. siječnja 2004. do 11. srpnja 2007., što se ne može smatrati suđenjem u razumnom roku. Pritom treba uzeti u obzir i činjenicu da je podnositelj rješenje drugostupanjskog suda zaprimio tek 9. studenoga 2007., gotovo četiri godine od podnošenja žalbe. Nakon toga podnositelj je 11. prosinca 2007. podnio reviziju Vrhovnom sudu Republike Hrvatske protiv drugostupanjskog rješenja, o kojoj do današnjeg dana još nije odlučeno.

4.3. PONAŠANJE PODNOSITELJIA USTAVNE TUŽBE
(TUŽITELJA U PARNIČNOM POSTUPKU)

Ocjena je Ustavnog suda da podnositelj, kao tužitelj u parničnom postupku, nije doprinio duljini postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o osobito složenoj pravnoj stvari.

OCJENA USTAVNOG SUDA

5. Ustavni sud utvrđuje da je u konkretnom slučaju postupak ukupno trajao preko pet (5) godina, što ne udovoljava zahtjevu suđenja u razumnom roku.

Uzimajući u obzir ukupno trajanje postupka, kao i neučinkovito postupanje Visokog trgovačkog suda Republike Hrvatske, Ustavni sud utvrđuje da je podnositelju povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točki III. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se na odredbi članka 29. Ustavnog zakona.

Broj: U-IIIA-4676/2008

Zagreb, 1. travnja 2009.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 51/2009-1204